***Муниципаль тур***

РУС ТЕЛЕНДӘ БЕЛЕМ БИРҮ ОЕШМАЛАРЫНЫҢ

ТАТАР ТӨРКЕМНӘРЕНДӘ БЕЛЕМ АЛУЧЫ УКУЧЫЛАР ӨЧЕН

**ТАТАР ТЕЛЕННӘН ОЛИМПИАДА БИРЕМНӘРЕ**

(2021-2022 нче уку елы)

**8 нче сыйныф**

**Үткәрү вакыты – 150 минут**

**Максималь балл – 59**

**I. Тестлардан дөрес җавапны билгеләгез.**

1. Җөмләдәге тартык авазларның саны дөрес күрсәтелгән рәтне билгеләгез. **(2 балл)**

*Дөрес сөйләгән ялгышмый.* (Мәкаль)

а) 12;

ә) 14;

б) 15;

в) 17.

2. Җөмләдәге ябык иҗекләр саны дөрес күрсәтелгән рәтне билгеләгез. **(2 балл)**

*Башта холык тап, аннан гыйлем.* (Мәкаль)

а) 3;

ә) 4;

б) 6;

в) 7.

3. Һөнәрчелек сүзен билгеләгез. **(2 балл)**

а) *җегет*;

ә) *мәчет;*

б) *слайсинг*;

в) *планшет*.

4. Тезмә сүзне билгеләгез. **(2 балл)**

а) *бака(яфрагы)*;

ә) *аш(су)*;

б) *бал(сыз)*;

в) *кара(бүрек)*.

5. Рәвешне билгеләгез. **(2 балл)**

а) *өченче*;

ә) *икеләтә*;

б) *унлап*;

в) *бишәү.*

6. Җөмләдәге фигыльнең төркемчәсен билгеләгез. **(2 балл)**

*Начарны белмичә, яхшының кадере юк.* (Мәкаль)

а) сыйфат фигыль;

ә) хикәя фигыль;

б) хәл фигыль;

в) шарт фигыль.

7. Раслауны белдерә торган кисәкчәне билгеләгез. **(2 балл)**

а) *-мыни*;

ә) *гына*;

б) *түгел*;

в) *ләбаса.*

8. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Көн* ***саен*** *майлы ботка булмый.* (Мәкаль)

а) бәйлек;

ә) кисәкчә;

б) теркәгеч;

в) ымлык.

9. Сүзтезмәне билгеләгез. (**2 балл)**

а) *яфрак*;

ә) *үги ана яфрагы*;

б) *матур йорт*;

в) *Йорт матур*.

10. Җөмләнең иясен билгеләгез. **(2 балл)**

*Бәла агач башыннан йөрми, кеше башыннан йөри.* (Мәкаль)

а) *бәла*;

ә) *агач*;

б) *башыннан*;

в) *кеше*.

**II. Башыгызны эшләтегез.**

“че” хәрефе белән башланып, “че” хәрефенә беткән уртаклык исемнәр языгыз. **(3 балл)**

|  |  |  |
| --- | --- | --- |
| ч |  | ч |
| ч |  |  |  | ч |
| ч |  |  |  | ч |
| ч |  |  |  |  |  |  | ч |
| ч |  |  |  |  |  |  | ч |
| ч |  |  |  |  |  |  | ч |

**III. Теоретик бирем.**

Нокталар урынына тиешле сүзләрне өстәп языгыз. **(10 балл)**

*Иреннәрнең хәрәкәтенә карап, сузык авазлар иренләшкән һәм* ***............................*** *сузыкларга бүленәләр. Күп иҗекле сүздә иҗекнең берсе башкаларга караганда көчлерәк әйтелсә, ул* ***.........................*** *иҗек була. Капма-каршы мәгънәле сүзләр* ***..............................*** *дип атала. Яңа сүзләрне* ***........................*** *дип атыйлар.* ***..................................*** *кушымчалар җөмләләрдә сүзләрне бәйләү өчен кулланыла. Дәрәҗә белән төрләнә алмаган сыйфатлар* ***.......................*** *сыйфатлар була. Сыйфат фигыль бер үк вакытта сыйфат һәм* ***.......................*** *билгеләрен ала. Каршы куючы теркәгеч алдыннан* ***.....................*** *куела. Ияртүле бәйләнеш нәтиҗәсендә сүзтезмә һәм* ***.................*** *барлыкка килә. Ия һәм* ***........................*** *– җөмләнең баш кисәкләре.*

**IV. Гамәли-иҗади бирем.**

1. Текстны татар теленә тәрҗемә итеп языгыз. **(14 балл)**

*Мальчик очень любил читать добрые сказки и верил, что там было написано. Поэтому он искал чудеса и в жизни, но не мог найти в ней ничего такого, что было бы похоже на его любимые сказки. Чувствуя некоторое разочарование от своих поисков, он спросил маму, правильно ли то, что он верит в чудеса? Или чудес в жизни не бывает?*

*«Дорогой мой, – с любовью ответила ему мама, – если ты будешь стараться вырасти добрым и хорошим мальчиком, то все сказки в твоей жизни сбудутся. Запомни, что чудес не ищут, к добрым людям они приходят сами».*

2. Сез могҗизага ышанасызмы? Малайның әнисе хаклымы? Шул хактагы фикерләрегезне 12 җөмләдән торган бәйләнешле текст итеп языгыз. **(12 балл)**